Í tilefni af því að nú er að verða til fyrsta sameiginlega hæðarkerfið fyrir Ísland bjóða Landmælingar Íslands til kynningarfundar þriðjudaginn 15. desember kl. 9:00 í salnum Háteigi á Grand Hóteli í Reykjavík . Þar munu verða haldin erindi um nýja hæðarkerfið og eru fyrirlesarar Jaakko Mäkinen FGI ( The Finnish Geodetic Institute ) , Jón Helgason Vegagerðinni , og Guðmundur Valsson Landmælingum Íslands . Boðið verður upp á morgunverð í upphafi fundar . Til þess að nýta sem best það sem þegar hefur áunnist við fínhallamælingar undanfarin ár hafa Landmælingar Íslands ákveðið að gefa út fyrsta hæðarkerfið fyrir allt Ísland á árinu 2009 . Byggt er á þeim gögnum sem nú liggja fyrir en mælingar sem gerðar verða í framhaldinu verða notaðar til að auka enn á áreiðanleika hæðarkerfisins . Til ráðgjafar við úrvinnslu og útreikninga fengu Landmælingar Íslands til samstarfs finnsku landmælingastofnunina FGI sem er ein af leiðandi rannsóknarstofnunum á þessu sviði í Evrópu . Vinsamlegast tilkynnið þátttöku á póstfangið lmi@lmi.is